ԳԱՎԱՌ, 21 ԴԵԿՏԵՄԲԵՐԻ, ԱՐՄԵՆՊՐԵՍ: 1992 թվականի հունիսի 17-ին հերոսի մահով ընկավ Արցախյան ազատամարտի հերոս, գնդապետ, սեւանցի Վլադիմիր Կարապետյանը, ում 60-րդ հոբելյանը համաքաղաքացիները նշեցին հանդիսավոր պայմաններում: Ինչպես «Արմենպրես»-ին տեղեկացրեց Սեւանի քաղաքապետարանի աշխատակազմի քարտուղար Արմինե Ղուկասյանը, միջոցառումը մեկնարկեց Սեւանի Վլադիմիր Կարապետյանի անվան հրապարակում: Սեւանի քաղաքապետարանի պատասխանատուների կողմից Վլադիմիր Կարապետյանի հուշարձանին ծաղկեպսակ դնելուց հետո պատանի երկրապահները հանդես եկան ցուցադրական ելույթներով, որն ուղեկցվեց Սեւանի Վ. Սարգսյանի անվան երաժշտական դպրոցի փողային նվագախմբի ելույթով: Միջոցառման երկրորդ մասը տեղի ունեցավ հերոսի անունը կրող թիվ 3 հիմնական դպրոցում, որին մասնակցում էին Սեւանի քաղաքապետ Ռուդիկ Ղուկասյանը, քաղաքապետարանի ներկայացուցիչները, Վլ. Կարապետյանի այրին, դուստրը, փեսան, թոռները, հարազատները, ուսուցիչներ, աշակերտներ, հյուրեր: Մեկ ժամից ավելի դահլիճը շնչում էր հերոսի կյանքով, գործունեությամբ, հիշողություններով, որոնք ներկայացվում էին բանաստեղծությունների, երգերի եւ վավերագրական անցումների միջոցով: Ջերմ ու սրտառուչ էին նաեւ ելույթները, որոնք Կարապետյան-քաղաքացու, զինվորականի, հայրենասերի, ամուսնու, հոր կերպարն էին ամբողջացնում: